google/wiki40b huggingface dataset:
Maarjamõisa

Maarjamõisa on linnaosa Tartu lääneosas, Emajõe paremkaldal. Linnaosa piir kulgeb järgmiselt: linna piir – Viljandi maantee – Ravila tänav – Kullerkupu tänav – Tulbi tänav – Ülase tänav – N. Lunini tänav – Tervishoiu tänav – L. Puusepa tänav – Riia tänav – Ringtee. Maarjamõisa linnaosa piirneb Tammelinna, Veeriku ja Ränilinna linnaosaga ning Tartu linnaga.
Maarjamõisa on väikseim linnaosa Tartus elanike arvu, osakaalu ja asustustiheduse, kuid mitte pindala poolest. 1. jaanuaril 2012 elas 1,13 ruutkilomeetril vaid 377 elanikku, olles seega ühtlasi ka hõredaimalt asustatud linnaosa (344 in/km²). Põhjuseks on see, et märkimisväärselt suur osa territooriumist on haiglate, parkide ja suvilate all.

Hoonestus

Maarjamõisa on tuntud eelkõige meditsiinilinnakuna. Tartu Ülikooli Kliinikumi 17 kliinikust paikneb Maarjamõisa linnaosas 13. 2008. aastal täienes kliinikum uute ravihoonetega L. Puusepa tänaval, kus on 270 voodikohta, 32 intensiivravivoodit, 14 operatsiooni- ja 9 sünnitustuba. Parkimiskohti on rajatud 420.
Biomeedikum (Ravila 19) on nii Tartu Ülikooli arstiteaduskonna õppehoone kui ka kaasaegne teaduskeskus. Siin asub ka Eesti Kohtuekspertiisi Instituudi kohtuarstlik ekspertiisiosakond.
Linnaosas liigub palju õppureid. Nooruse tänaval asub kaks üheksakorruselist ühiselamut. Augustis 2005 avati Tartu Ülikooli tehnoloogiainstituudi uus maja Nooruse 1. Siin on ruumid leidnud ka riigiasutus Ravimiamet. 2009. aastal valmis Tartu Ülikoolil keskkonna- ja materjalianalüüsi teaduskeskus Chemicum (Ravila 14a). Tartu Tervishoiu Kõrgkool kolis 2011. aasta lõpus uude majja Nooruse 5. Nende endises hoones Nooruse 9 alustas alates 1. septembrist 2012 õppetegevust Tartu Täiskasvanute Gümnaasium, tulevikus tegutseb samas ka Tamme Gümnaasium. 2014. aastal avati Physicum.
L. Puusepa 10 asub Maarjamõisa lasteaed, kus on ka liitrühm meelepuudega lastele.
Nooruse 3 krundile rajati Rahvusarhiivi uus peahoone Noora. Ehitis sai nurgakivi 2015. aastal, valmis 2016 ja avatakse külalistele 2017.
Miljööväärtusega hoonestusala asub Ravila ja N. Lunini tänava vahelisel alal, Tulika tänava piirkonnas.

Haljasalad ja veekogud

Linnaosas asuvad Mathieseni park ja Sanatooriumi park.
Sanatooriumi pargis on hakkpuidurajad pikkusega 1,5 km ja 0,3 km, üldkehalise ettevalmistuse linnak ja laste mänguplats.

Rahvastik

2013. aasta 31. detsembri seisuga elas Maarjamõisas 382 inimest, neist 206 naist ja 176 meest. Maarjamõisa elanikest 50 olid vanuses 0–6 aastat, 67 vanuses 7–18 aastat, 227 vanuses 19–64 aastat ja 38 vähemalt 65-aastased. Linnaosa asustustihedus oli Tartu hõredaim: 338 in/km². Maarjamõisas elas 0,39% tartlastest.
Kõue karstiala

Kõue karstiala (ka: Mäe karstiala) on karstiala Lääne-Saaremaa kõrgustiku idaosas, halduslikult Saare maakonnas Kaarma vallas Hakjala küla lähedal.
Karstialal on 2 km pikkune karstiorg, kus on 3 kurisut, mille läbimõõdud on 20–30 m ja sügavused 3–6 m.
Adolf van der Aa

Adolf van der Aa (1522 – 1568 Jemgumi vald) oli hollandi aadlik, Aadlike kompromissi liige.
Tema vanemad olid Jan (Johan) van der Aa, külavanem Mechelenis, ja Sophia van Nispen.
Ta valmistas 1567 Antwerpenis ette Walchereni saare hõivamist, mis ebaõnnestus. 
Alba hertsog laskis ta pagendada.   
Ta langes Jemmingeni lahingus (21. juuli 1568).
Olümpos

Etümoloogia

Olümpose nime päritolu ei ole teada. Tõenäoliselt on see indoeuroopa-eelset päritolu.

Mütoloogia

Hellase mütoloogias oli Olümpose mägi 12 peajumala elukohaks. Legendi kohaselt tekkis mägi pärast seda, kui jumalad võitsid titaane titaanide sõjas. Mägi on mütoloogias paljude lugude toimumiskohaks.
Peajumala Zeusi trooniks peetakse järsku Stefani tippu (2909 m).

Geograafia

Olümpose mäel on 52 tippu, millest kõrgeim on 2918-meetrine Mýtikas (eesti keeles nina), mis on oma suhtelise kõrguse poolest üks Euroopa kõrgemaid.

Bioloogia

Olümpose mäeseljakutel on väga rikkalik taimestik, mitmed taimeliigid on endeemsed. Mägi kuulub Kreeka rahvusparkide ja Maailma Biosfääride Kaitseala hulka.

Mägironimine

Olümpose otsa ronimine ei kujuta endast tehnilist ronimist, välja arvatud viimane osa Skala tipust Mýtikasele, mis on YDSi järgi 3. klassi skrambleerimine. Hinnanguliselt ronib Olümposele igal aastal 10 000 inimest, enamik neist piirdub Skolio tipuga. Enamasti alustatakse teekonda Litóchorost, mida on asukoha tõttu ajalooliselt kutsutud Jumalate Linnaks. Litochorost viib tee mäe jalamil asuvasse Prioniasse (1100 m), kust algab matkarada. Mäel on mitu ööbimispaika, kus matkajad saavad puhata. 
Kirjapandud andmetel jõudsid esimeste inimestena Mýtikase tippu 2. augustil 1913 Litóchorost pärit kohalik kaljukitsekütt Chrístos Kákalos ning Šveitsi mägironijad Frédéric Boissonnas ja Daniel Baud-Bovy.
Russ (jõelaev)

Ajalugu

Kiil pandi laevale tehasenumbriga 389 VEB Elbewerften Boizenburg/Roßlau laevatehases ning laev anti Gorkis asuvale Volga Laevakompaniile (ГП Волжское объединённое речное пароходство МРФ РСФСР) üle 1987. aastal. Riigiettevõte Volga ühendatud jõelaevandus, hiljem eraettevõte OAO Volga laevandus (ОАО Волжское пароходство) ja selle tütarettevõte Vodohod on kasutanud jõelaeva Russ kruiisidel Volgal, Moskva jõel ja Neeval. 2012. aastal kasutatakse laeva välisturistide jaoks kruiisiliinil Moskva-Peterburi
Laeva kapten (seisuga 2012) on Sergei Stepanov.
STS-26

Missiooni kokkuvõte

Kosmosesüstik Discovery startis Kennedy kosmosekeskuse starditornist B 29. septembril 1988 kell 11:37 kohaliku aja järgi. Stardi ajal sai üks kuumuskilbi plaat kergelt viga aga Challengeri katastroofi järel kasutusele võetud tahkekütuskiirendid töötasid veatult ja ei lekkinud.
Starti lükati eelnevalt poolteist tundi edasi, sest ilm polnud soodne ja kahe meeskonnaliikme skafandri jahutussüsteemi kaitsmed vajasid vahetust. Skafandrid parandati ära ja lennujuhid otsustasid, et tuul ei ohusta süstiku starti. 31 sekundit enne tahkekütusekiirendite süüdet, katkestati stardiloendus sest kabiinis oli õhurõhk kergelt tõusnud. Kiirelt selgitati välja, et selle oli põhjustanud meeskonnaliikmete skafandri hapnikuvarustuse käivitamine ja stardiloendus sai jätkuda. 
STS-26 viis orbiidile TDRS-i satelliidi ja sooritas missiooni ajal 11 teaduslikku katset. Missiooni ajal tekkis ka väike probleem, kui kabiini temperatuuri kontrollinud süsteem külmus ja lülitus automaatselt välja. Selle tulemusena tõusis temperatuur umbes 31 °C-ni. Siiski õnnestus meeskonnal probleem ära parandada.
Missiooni teisel päeval katsetati Discoveryl Ku-riba antenni, kuid see ei töötanud korralikult ja lülitati seetõttu välja.
STS-26 ajal katsetati ka hääljuhtimisega arvutit, mis juhtis Canadarmi tegevust jälginud kaameraid. Kuna süsteem oli uus, ei juhtinud see ühtegi kriitilise tähtsusega süsteemi. Meeskonnaliikmed avastasid, et arvuti ei tundnud ühegi meeskonnaliikme häält ära, ehkki enne starti olid kõik liikmed salvestanud arvuti jaoks näidised. Kui orbiidil tehti uued näidised, tundis arvuti meeskonnaliikme hääle ära 96% juhtudest. Sellest järeldati, et kaalutus muutis inimese häält ja enne starti tehtud näidised olid sisuliselt kasutud.
Peale teaduslikke katsete, proovisid meeskonnaliikmed ka uusi LES skafandreid, mida kasutati missioonidel STS-26 kuni STS-65, mil võeti kasutusele ACES skafander, mida kasutatakse tänaseni.
Discovery naasis maale 3. oktoobril ja missiooni viimasel päeval mälestati orbiidil ka Challengeri meeskonda.
Jaan Tartland

Jaan Tartland (22. veebruar 1888 Pühajõe vald, Jõhvi kihelkond, Virumaa – 17. august 1963 Tallinn) oli Eesti insener ja ehitusettevõtja.

Isiklikku

Tema õde oli nahakunstnik Linda Rivis ja vend oli põllumajandustegelane Georg Tartland-Ardelan.
Tšaitja

Tšaitja on  palvesaal budistlikus või hinduistlikus templikompleksis. Sageli kuulus kaljusse raiutud tšaitja koobaskloostri (vihaara) juurde. Laiemalt võib see sõna tähistada muud pühaks peetavat objekti, näiteks allikat, metsatukka või koobast.
Gimme Hope Jo'anna

"Gimme Hope Jo'anna" on Guyana päritolu muusiku Eddy Granti reggae-stiilis apartheidivastane laul. 
Laul avaldati singlina 1988. aastal ning see jõudis Suurbritannia singlimüügitabelis 7. kohale. Laulu esitamine keelati Lõuna-Aafrika Vabariigis, kuid sellest hoolimata oli laul populaarne ka seal.
Lisaks sellele, et "Jo'anna" on naisenimi, viitab see rohkem hoopiski Lõuna-Aafrika suurimale linnale Johannesburgile ning ka Lõuna-Aafrika Vabariigi tollasele valitsusele ehk täpsemalt peaminister Johan Vorsterile. Laulu tekstis on ka teisi kohanimesid: Durban, Transvaal ja Soweto. On mainitud ka Sun Cityt (laulu tekstis city sun), mis on LAV-i luksuskuurort. Laulus mainitud peapiiskop (The Archbishop) on Lõuna-Aafrika Vabariigi anglikaani kiriku esimene mustanahaline peapiiskop, Nobeli rahuauhinna laureaat Desmond Tutu.
Eesti keeles on laul tuttav Kuldse Trio esituses pealkirjaga "Hopp, Johanna".
2010. aastal tegi Saksa ansambel Basta loost oma versiooni "Gimme hope Joachim". See räägib hoopiski samal aastal Lõuna-Aafrika Vabariigis peetud jalgpalli maailmameistrivõistlustest ning Joachim on Saksa jalgpallikoondise treener Joachim Löw.
Antwerpeni markkrahvkond

Päritolu

Saksa-Rooma riigi keisri Otto II ajal loodi piki Lääne-Frangi riigi piiri (see piir kattus Schelde jõega) mitu marki. Esialgu oli mark piiratud piiriga Scheldel, aastal 994 lisas Utrechti Ansfried margile Texuandri.

Ajalugu

11. sajandil oli Antwerpeni mark üks Alam-Lotringi hertsogi vasalle. Godefroy Bouillonist sai margi aastal 1076 keiser Heinrich IV-lt. Pärast tema surma Akko piiramisel Esimeses ristisõjas nimetati markkrahviks Limburgi Hendrik I.
Aastal 1106 Alam-Lotringi hertsogkond ja markkrahvkond ühendati. Pärast hertsogkonna kaotamist aastal 1190 Schwäbisch Halli Riigipäeval keiser Heinrich VI poolt jäid alles vaid selle tiitlid ja need anti Brabanti hertsogile.

Koosseis

Markkrahvkond koosnes (pärast Breda kaotust) Antwerpeni, Herentalsi ja Lieri linnadest ning Arkeli, Rijeni, Geeli, Zandhoveni, Turnhouti ja Hoogstrateni veeranditest.
Detroit Red Wings

Detroit Red Wings on USA jäähokiklubi, mis tegutseb Michigani osariigis Detroitis. See mängib NHL-i Idakonverentsis Atlandi divisjonis.
Klubi on asutatud 1926. aastal ning see on üks kuuest NHL-iga esimesena liitunud klubist. Klubi peab kodumänge Little Caesars Arenal.
Detroit Red Wings on võitnud Stanley karika 11 korda, millega ollakse Montreal Canadiensi (24) ja Toronto Maple Leafsi (13) järel paremuselt kolmas klubi NHL-is.
Poola marssal

Poola marssal (poola keeles Marszałek Polski) on Poola relvajõudude kõrgeim auaste. Seda antakse komandöridele, kes on olnud sõjas võidukad. Sellest madalam auaste on kindral (Generał), mis on aastast 2002 de facto kõrgeim aukraad Poola relvajõududes. Poola marssali auaste kehtestati 1920. aastal. Esimesed kolm nimetati Poola Vabariigi ajal, ülejäänud kolm said auastme Poola Rahvavabariigis. Rola-Żymierski ja Rokossowski said aukraadi Stalini korraldusel.
Linnapea

Linnapea vallasisesel linnal

Vallavolikogu võib võtta vastu vallasisese linna linnapea statuudi, milles määratakse vallasisese linna linnapea valimise kord, kandidaadile esitatavad nõuded, õigused ja kohustused ning volituste kestuse periood, mis ei ole piiratud volikogu volituste kestusega. Konkreetseid volituste piire ei ole seadusega sätestatud, kuid avaliku võimu funktsioone talle anda ei saa, peamiselt on sellisel linnapeal esindusfunktsioon.

Tegevuspiirangud

Tegevuspiirangutega piiratakse suuremas või vähemas ulatuses linnapea õigust teostada järelevalvet teatud valdkonnas, osaleda ettevõtluses (mõnel pool ka passiivse osaniku või aktsionärina) ja tegutseda teisel töökohal. Tegevuspiirangud ei pruugi piirduda nende isikute ametis oleku perioodiga, vaid võivad jääda kehtima ka määratud ajaks pärast isiku ametist lahkumist. KOKS näeb linnapeale ette mitmeid tegevuspiirangud. 
Näiteks kui sellises ametis olev isik tegeleb või soovib tegeleda väljaspool ametikohustusi töölepingu või teenuste osutamise lepingu alusel mõnel muul töö- või ametikohal, siis peab ta sellest viivitamatult kirjalikult ka volikogule teada andma. Lisaks ei tohi linnapea võtta osa valitsuse sellise üksikakti arutamisest ja otsustamisest, mille suhtes talle laieneb toimingupiirang korruptsioonivastase seaduse kohaselt.
Eraldiseisvate piirangutena linnapeale on KOKS-is toodud välja, et sellisel positsioonil töötav isik ei tohi töötada väljaspool ametikohustusi ühelgi muul valitaval või nimetataval riigi või sama kohaliku omavalitsuse ametikohal ega tohi  kuuluda samal ajal vallavolikogusse ega olla volikogu esimees. Ta on omavalitsusüksuse ja valla- või linnavalitsuse esindaja ning seda vastavalt seadusega, valla või linna põhimäärusega või volikogu poolt antud pädevusele ning täidab seda kohustust kuni 4 aastat. Linnapeal on valitsuse moodustamise pädevus, kuid seda tehes ei tohi ta kalduda kõrvale valla või linna põhimääruses sätestatud üksikasjadest.
Volikogu liige, kes on valitud samas vallas või linnas vallavanemaks või linnapeaks või on kinnitatud valla- või linnavalitsuse liikmeks või nimetatud ametisse valitsuse palgaliseks liikmeks, ei tohi alates valituks osutumise, liikmeks kinnitamise või ametisse nimetamise hetkest osaleda sellise volikogu üksikakti arutamisel ega otsustamisel, millega määratakse talle töötasu või hüvitis.
Järlepa mõis

Järlepa mõis (saksa keeles Jerlep) oli mõis Juuru kihelkonnas Harjumaal. Tänapäeval jääb kunagine mõisasüda Rapla valda Rapla maakonnas.
Operatsioon "Valküür" (film)

Vastukaja

Stauffenbergi poeg Berthold Maria Schenk Graf von Stauffenberg esitas vastuväite sellele, et tema isa mängib saientoloogiakirikusse kuuluv Cruise. 25. juunil 2007 teatas Saksamaa kaitseministeerium, et ei luba võtteid oma valduses oleval territooriumil, sealhulgas Berliinis Bendlerblocki memoriaalis, kui filmis osaleb Tom Cruise. Kaitseministeeriumilt selleks luba ei küsitud. 27. juunil teatas Kaitseministeerium, et nad tervitavad asjaolu, et filmi võtted toimuvad Saksamaal, ning et filmivõtete lubamine Bendlerblockis ei ole nende pädevuses, sest memoriaal kuulub rahandusministeeriumile. Rahandusministeerium keelas võtted Bendlerblockis, lisades, et põhjuseks on asjaolu, et tegemist on memoriaaliga, ja sellel keelul pole seost Cruise'i kuuluvusega saientoloogiakirikusse.
Komposter (augustaja)

Komposter on seade piletite, talongide vms augustamiseks nende märgistamise eesmärgil.
Kompostreid kasutatakse näiteks ühissõidukites, et märgistada reisija sõidupilet kasutatuks.
Kompostriga augustamist nimetatakse komposteerimiseks.
Liitmine

Unaarne liitmistehe informaatikas

Paljudes programmeerimiskeeltes esineb lisaks binaarsele liitmisoperatsioonile ka unaarne liitmisoperatsioon, millega märgitakse väärtuse üks liitmist operandile.
Näiteks programmeerimiskeeles C saab tehte
i++;
tulemusena muutuja i ühe võrra suurema väärtuse.
Mart Keersalu

Mart Keersalu (12. märts 1941 – 7. august 2012; Pärnu) oli eesti poksija ja poksitreener.
Keersalu poksis aastatel 1953–1974. Tema treener Kohtla-Järve "Kalevis" oli Hans Kaiva. Hiljem treenis ta iseseisvalt ning esindas muuhulgas ka Pärnu "Kalevit".
Keersalu oli kärbeskaalu (kuni 51 kg) kolmekordne (1962–1964) ja kukk-kaalu (kuni 54 kg) kuuekordne Eesti NSV meister (1965–1966, 1969–1971 ja 1974). Ta osales viis korda (1962–1969) Eesti NSV – Soome sõpruskohtumistel, võitis oma kohtumise aastatel 1962 ja 1965 ning kaotas oma kohtumise aastatel 1963, 1966 ja 1969. aasta täiendaval sõpruskohtumisel.
Keersalu oli I Roman Kuura mälestusvõistluste (need olid esimesed mälestusvõistlused poksis Nõukogude Liidus) võitja kärbeskaalus ning sai parima võistluse eriauhinna (1962). Ta sai spordiühing Dinamo üleliidulistelt meistrivõistlustelt kärbeskaalus III koha (1963 ja 1964). Ta kuulus Spordiühing Dinamo üleliidulisse koondvõistkonda ja oli Nõukogude Liidu poksikoondise kandidaat (1963).
Keersalu oli Nõukogude Liidu meistersportlane (1963). Ta töötas hiljem poksitreenerina Pärnu Kalevis.
Tamsalu valla lipp

Tamsalu valla lipp oli Lääne-Viru maakonnas asuva Eesti haldusüksuse Tamsalu valla lipp kuni ühinemiseni Tapa vallaga uueks Tapa vallaks oktoobris 2017..
2005. aasta oktoobris Tamsalu linna ja Tamsalu valla ühinemisel tekkinud Tamsalu valla lipuna võeti kasutusele senine Tamsalu linna lipp. Linna lipuna oli see juba kasutusele võetud 20. novembril 1996.

Lipu kirjeldus

Tamsalu valla lipp on horisontaallaidudega trikoloor – valge, heleroheline, helesinine, mille normaalsuurus on 105×165 cm. Selle külgede suhe on 7:11.
Ka Tamsalu vallavolikogu on oma lipp, milleks on vallalipp ja selle keskele on paigutatud vallavapi kujutis.

Vana lipp

2005. aastani kasutusel olnud lipp kinnitati 25. mail 1993. aastal. Valgel ruudukujulisel kangal on ka endisel vapil olevad 6 rohelist tammelehte. Lipu kavandamisel lähtuti Tamsalu valla nimest ja looduslikust omapärast. Selle normaalsuurus on 105 × 105 cm.
Vallavalitsuse tollase kandelipu varras oli roheline, vardaehiseks hõbedane tammeleht.
29.detsembril 2005 toimus Lääne-Viru maavalitsuse lipuväljakul ühinenud kohalike omavalitsusüksuste lippude langetamise tseremoonia. Tamsalu valla endise lipu langetas endise vallavalitsuse liige Aadu Uudemäe.
David Suits

David B. Suits on Ameerika Ühendriikide filosoof.
Ta on Henriettas (Monroe maakond, New Yorgi osariik) asuva Rochesteri Tehnoloogiainstituudi filosoofiaosakonna emeriitprofessor.
Tema peamised uurimisalad on surmafilosoofia, vaimufilosoofia, eetika, anarhism, ulmekirjanduse filosoofia ja tehisnärvivõrkude eksperimenteerimine.

Haridustee

Suits sai magistrikraadi (M.A.) ja seejärel 1977. aastal ka filosoofiadoktori kraadi (Ph.D.) Kanadas Waterloo Ülikoolist. Lisaks kaitses ta Rochesteri Tehnoloogiainstituudis teadusmagistri kraadi (M.S.) arvutiteaduses.
Levanzo

Levanzo (Isola di Lèvanzo, Lèvanzu) on saar Vahemeres Sitsiilia saarest lääne pool, vähim kolmast Egadi saartest. Pindala 5,82 km², rahvaarv on umbes 45o inimest. Saar on künklik, kõrgus kuni 278 m (Pizzo Monaco). Kuulub Itaaliale. Saare antiigi nimi on "Phorbantia", mis on saarel kasvava taime nimi.
Levanzo on tuntud "Grotta del Genovese" poolt, mis on koobas 10 000 aastat vana joonistega.
Heimlichi võte

Vastunäidustused

Heimlichi võtet ei tohiks esmaabi esmase võttena kasutada rasedatel naistel (loote vigastuse oht) ja väikelastel (lapsele vigastuste tekitamise ohu tõttu).

Võte

Kannatanul võetakse selja tagant, surudes teda abistaja kõhu vastu kahe käega (moodustades suure rusika) ümbert kinni. Käed peaksid paiknema rinnakorvi all - rinnakorvi ennast vajutada ei tohiks, ja nendega pigistatakse kiiresti kannatanu rindkere alaosa ja epigastriumi suunaga üles enda poole.Võtet võib korrata kuni viis korda. 
Võte tõstab rõhku kõhus ja surub õhku kopsudest välja, lükates hooga välja ka võõrkeha.
Kui võte ebaõnnestub ja ülemisi hingamisteid ei õnnestu sel teel avada, siis tuleb kannatanu asetada lamama ning püüda kunstlikku hingamist teha. 
Võtte tegemisega võivad olenevalt kannatanu vanusest ja tervislikust seisundist kaasneda mitmed sisemised vigastused nagu maksarebestus, aneurüsmi rebenemine, roidemurrud. Seega tuleks kannatanu pärast esmaabivõtet haiglasse toimetada.

Alternatiivvõte

Alternatiivvõttena saab kasutada lööke abaluude vahele.

Väikelaste ja imikute võte

Heimlichi võte esmaabi esmase võttena on imikutele ja väikelastel ohtlik vigastuste tekitamise ohu tõttu. Seetõttu on lämbumisohus, aga teadvusel imikute ja väikelaste jaoks välja töötatud ning kasutusel alternatiivvõte. 
Imik asetatakse täiskasvanu käele nii, et kõhupool oleks allpool ja käsi toetaks pead, kuid asuks samal ajal ka kehast allpool. Imikule lüüakse neli lööki selga abaluude vahele. Kui võte ei väljuta võõrkeha, siis keeratakse imik täiskasvanu põlvedel selja peale (kintsud toetamas imiku keha). Seejärel teeb täiskasvanu, kasutades üksnes keskmisi ja sõrmusesõrmi, viis kiiret allavajutust (surub) imiku rinnakule. Kui võõrkeha on imiku suus, siis saab selle ohutult näppudega eemaldada. Kui võte ei õnnestu, siis tuleb seda korrata.
Kate McGarrigle

Kate McGarrigle (6. veebruar 1946 Montreal – 18. jaanuar 2010 Montreal) oli Kanada folklaulja.
Kate McGarrigle esines koos oma õe Anna McGarrigle'iga.
Ta on lauljate Rufus Wainwrighti ja Martha Wainwrighti ema.
Arabuko-Sokoke rahvuspark

Arabuko-Sokoke rahvuspark on 1990. aastal rajatud rahvuspark Keenias. See asub rannikul, 110 kilomeetrit Mombasast põhjas, ja on looduskaitse all riikliku metsakaitsealana.
6 ruutkilomeetri suurune rahvuspark moodustab vaid väikese osa Arabuko-Sokoke metsakaitsealast, mille loodeservas see paikneb. Ligi pool rahvuspargist jääb väljapoole metsakaitseala piiri, 2006–2007 rajatud elevanditara taha. Nüüdseks on selle asustanud kohaliku kogukonnad, nii et rahvuspargi piiri on raske leida. Kahjuks ei ole rahvuspargist erilist abi metsa kaitsel, mis moodustab Ida-Aafrika rannikumetsa suurima säilinud osa (420 km²) ja kus on arvukalt endeemseid liike, sealhulgas imetajaid, linde ja taimi.
Metsakaitseala haldavad koos Keenia metsaamet (Kenya Forest Service), Keenia looduskaitseamet (Kenya Wildlife Service), Keenia rahvusmuuseum (National Museums of Kenya) ja Keenia metsauuringute instituut (Kenya Forest Research Institute) ja see on Keenia üks paremini kaitstud metsi. Algselt võeti see kaitse alla 1943. aastal Briti kroonimetsana (Crown Forest). Metsa ähvardab kohalike elanike maapuudus. Keenia looduskaitseamet teeb pargi kaitsel koostööd mitme kodumaise ja rahvusvahelise looduskaitseorganisatsiooniga.
Arabuko-Sokoke metsas on kolm metsatüüpi: segamets, Brachystegia ja Cynometra. Igaüks neist kaitseb erinevaid taime- ja loomakooslusi.
Rahvuspargile lähim linn on Malindi.
Bochotnica

Ajalugu

Küla tekkis tõenäoliselt 14. sajandil.
Martela

Martela Oyj on Soome ettevõte, Soome suurim ja Põhjamaade suuruselt kolmas kontorite ja avalike ruumide sisustaja ja kontorimööbli tootja.
Martela on 1945. aastal Tehokaluste Oy nime all asutatud perefirma. Ettevõtte peakorter on Helsingis, tootmisüksused on Soomes Nummelas, Kiteel ja Raisios, Rootsis Bodaforsis ja Poolas Varssavis. Tütarfirmad on lisaks Soomele Rootsis, Norras, Poolas ja Venemaal.
Martela toodab ka muu hulgas hotelli- ja koolimööblit. Martela mööbel on saanud maailma tunnustatumaid disainiauhindu, sealhulgas mitu IF Design Awardi, Red Dot Awardi ja ADEX Design Awardi.

Ajalugu

Ettevõtte asutas Matti Martela, kes töötas Riihimäel enese asutatud puidutööstusettevõttes. Tal olid äriringkondades head suhted ja ta teadis, et uue kontorimööbli järele on nõudlus. Seetõttu asutas Martela ettevõtte, mille eesmärk oli välja töötada ja turustada mõistlikult projekteeritud kontorimööblit, mis vastaks kaasaja standarditele.
Esialgu kandis ettevõte Tehokaluste nime. Erinevalt enamikust konkurentidest, ei alustanud ta tootmisega. Alguses püüdis ta keskenduda disainile. Selle eest vastutas sisekunstnik Vladimir Rumjantsev. Kuid juba enne seda, kui ettevõte õieti asutatud oli, saabus Soome valitsuselt esimene tellimus: Soome põllumajandusministeeriumi ümberasujate osakonna direktor Veikko Vennamo tellis 50 kirjutuslauda. Ettevõte ei jõudnud neid veel kättegi toimetada, kui saabus tellimus veel 50 kirjutuslauale. 100 lauda oli alles asutamisel olevale ettevõttele suur tellimus ja see pani aluse Martela ja Tehokaluste headele suhetele. Valitsus oli palju aastaid Tehokaluste suurim klient.
Aastal 2010 oli Martela kontserni käive 108,4 miljonit eurot, töötajaid oli 601. Ettevõtte peamised turud on Läänemere piirkonna maad, Norra, Holland, Ukraina, Ungari ja Jaapan.
Martela aktsiad on alates 1986. aastast noteeritud Helsingi börsil.
Tim Burton

Lavastajatöö

Burton on tuntud veidra huumori kasutamise poolest oma lavastustes. Neis on palju nalju popkultuuri kohta ja selle lahtimõtestamist. Filmid toimuvad omaette fantaasiamaailmas, kus tavainimesed on lähendatud mõttekujutuslikele tegelastele, keda kujutatakse meeldivate või suisa traagiliste kõrvalseisjatena ning kellele lavastaja kaasa elab.
Burton on paljude filmide juures teinud koostööd näitleja Johnny Deppi ja helilooja Danny Elfmaniga.
2007 pälvis ta Veneetsia filmifestivalil elutöö eest Kuldse Lõvi .

Eraelu

Aastal 2003 sündis Burtonil näitleja Helena Bonham Carteriga poeg Billy Ray ja aastal 2007 tütar.
Bernsdorfi vald

Vallaosad

Valda kuuluvad Bernsdorf, Hermsdorf ja Rüsdorf.